སངས་རྒྱས་ཀྱི་མཚན་གྱི་ནུས་པ་བཞག་པ་ལས་མི་འདའ་བར་ས་འོག་
ས་སྟེང་མཐོ་རིས་རྣམས་སུ་རྒྱལ་བར་འགྱུར་ཞེས་གཟེངས་བསྟོད་པའི་
ཕྱིར་ལུང་བསྟན་དང་། དབང་བསྐུར་བའི་རིམ་པ་རྣམས་ཀྱིས་སངས་རྒྱས་
ཐོབ་པའི་ནུས་པ་བཞག་པར་གོ་ཞིང་སྤྲོ་བ་བསྐྱེད་པའི་ཕྱིར་དབུགས་དབྱུང་
རྣམས་བྱ་བ་ཡིན་ལ། ཚུལ་འདི་དག་ཀྱང་ཕལ་ཆེར་ཨ་བྷྱ་ཀ་རས་བཤད་
དོ། དབང་འདི་ལ་ཆོས་ཀྱི་རྒྱལ་སྲིད་ལ་དབང་བསྒྱུར་བར་བྱེད་པས་ན་སློབ་
དཔོན་གྱི་དབང་ངམ། མི་ལྡོག་པའི་ས་བོན་བསྐྲུན་པར་བྱེད་པས་ན་ཕྱིར་མི་
ལྡོག་པའི་དབང་ཞེས་བྱ་སྟེ། ཨ་བྷྱ་ཀ་རས། ཁམས་གསུམ་པའི་ཆོས་ཀྱི་
རྒྱལ་སྲིད་དུ་དབང་བསྐུར་བས་ན་སློབ་དཔོན་གྱི་དབང་དང་། ཕྱིར་མི་ལྡོག་
པ་རྣམས་ཀྱི་དང་འདྲ་བས་ན་ཕྱིར་མི་ལྡོག་པའི་དབང་ངོ་། ཕྱིར་མི་ལྡོག་པ་
ཉིད་ཀྱི་ས་བོན་ཡང་བསྐྲུན་པར་བྱེད་དོ། དེ་ལྟར་སློབ་མའི་དབང་དང་སློབ་
དཔོན་གྱི་དབང་དག་ལ་གཙོ་བོར་བུམ་པའི་ལས་དང་བྱ་བ་འཇུག་པའི་ཕྱིར་
བུམ་དབང་ངམ། ཨ་བྷི་རེ་ཀ་ཏའི་སྒྲ་ལས་དྲངས་ནས་བླུག་གཏོར་དག་
པར་བྱེད་པའི་དོན་གྱིས་ན་བུམ་དབང་ཞེས་བྱ་སྟེ། ཨ་བྷྱ་ཀ་རས། དེ་ལ་ཆུ་
དང་ཅོད་པན་དང་རྡོ་རྗེ་དང་བདག་པོ་དང་མིང་དང་སློབ་དཔོན་གྱི་དབྱེ་བས་
དྲུག་ནི་བུམ་པའི་དབང་སྟེ། ཐམས་ཅད་དུ་དེ་བཞིན་གཤེགས་པ་དང་སྤྱན་
མ་ལ་སོགས་པའི་རིག་མ་རྣམས་ཀྱིས་བུམ་པས་དབང་བསྐུར་བའི་ཕྱིར་རོ།
ཞེས་དང་༑ སྦྱོར་བ་བདུན་པ་ལས། སྣོད་དུ་རུང་ཕྱིར་བུམ་དབང་སྟེ། བླུག་
གཏོར་དག་པར་བྱེད་པས་དབང་།